L-attakk tal-Boko Ħaram fuq Baga, belt żgħira fuq il-fruntiera, huwa l-aktar reċenti f'serje twila ta' atroċitajiet fejn inqatlu mijiet u ġew spostati eluf ta' nies innoċenti. Intlaqtu kemm Insara kif ukoll Musulmani, bil-vittmi jinkludu mexxejja tradizzjonali u reliġjużi, għalliema u studenti, bdiewa, bejjiegħa tas-suq u raħħala, u suldati mill-Kamerun u n-Niġerja. Id-dinja baqgħet imwaħħxa bil-vjolenza, b'mod partikolari kontra n-nisa u t-tfal. L-UE tikkundanna bl-aktar mod qawwi dan il-qtil indiskriminat mill-Boko Ħaram, li jirrappreżenta attakk kontra d-drittijiet tal-bniedem u d-dinjità umana. L-UE tesprimi l-kondoljanzi u s-solidarjetà tagħha mal-vittmi kollha u dawk qrib tagħhom u tissottolinja l-importanza urġenti li l-pajjiżi affettwati jingħataw appoġġ sabiex jiżguraw il-protezzjoni tal-popolazzjonijiet tagħhom. Attakki dejjem aktar frekwenti, b'mod partikolari ġewwa l-Kamerun, juru li t-theddida tal-Boko Ħaram ħadet dimensjoni reġjonali. Ir-rewwixta pprovokat ammont dejjem jikber ta' mwiet, u l-ispostament tal-popolazzjoni fuq skala bħal qatt qabel, ġewwa n-Niġerja u wkoll fin-Niġer, il-Kamerun u ċ-Ċad. Is-sitwazzjoni umanitarja hija aggravata mid-distanza mbiegħda taż-żoni kkonċernati u t-tnaqqis kontinwu tas-sigurtà għall-ħaddiema umanitarji. Hija biss kooperazzjoni reġjonali intensiva bejn in-Niġerja u l-ġirien tagħha li tista' tiġġenera tmexxija lokali li twassal għal soluzzjoni dejjiema għal sfida multidimensjonali. Nistennew b'interess il-kisba ta' riżultati konkreti fil-laqgħa ministerjali ta' segwitu li jmiss għas-Summits ta' Pariġi, Londra u Abuja, li għandha ssir f'Niamey fl-20 ta' Jannar, li fiha ser tipparteċipa l-UE. L-UE tibqa' impenjata li tipprovdi firxa komprensiva ta' miżuri politiċi, kontra t-terroriżmu u ta' appoġġ għall-iżvilupp lin-Niġerja u l-ġirien tagħha, filwaqt li tkompli tipprovdi għajnuna umanitarja lill-popolazzjonijiet affettwati mill-kriżi. L-UE tinsab lesta li tappoġġa r-reġjun fl-iżgurar ta' segwitu effettiv għall-konferenza ta' Niamey u fi kwalunkwe miżura oħra meħtieġa biex tiġi indirizzata din it-theddida.